FCM Håndbolds Lærke Møller bliver Danmarks hemmelige våben, når det gælder kampen mod Norge ved EM i kvindehåndbold torsdag aften. Onsdag eftermiddag besluttede landstræner Jan Pytlick at kalde playmakeren til Beograd, hvor hun afløser Sofie Bloch Sørensen, der blot nåede at få spilletid i én kamp. Foreløbig bliver Bloch dog i EM-lejren som standby, mens tredjekeeper Rikke Poulsen, der hidtil har fungeret som 17. mand og ikke har været i kamp, rejser hjem til Danmark. Lærke Møller har spillet 44 landskampe og scoret 129 mål for Danmark, men karrieren har været præget af et væld af skader. Det er mere end et år siden, hun sidst var med på landsholdet, nemlig i optaktsfasen til VM i Brasilien, da hun i Odense Idrætshal var med til at besejre Holland 34-31 den 23. november 2011. Indkaldelsen af Lærke Møller skal også ses i lyset af, at playmaker Lotte Grigel har problemer med sit knæ og har været under behandling af den danske lægestab. /ritzau/

Referat:
Før den afgørende kamp mod Norge har Jan Pytlick valgt at erstatte Sofie Bloch Sørensen med Lærke Møller.